Illum il-Kummissjoni Ewropea pproponiet li talloka EUR 13.1 biljun ta’ finanzjament tal-UE għal 276 proġett tat-trasport li ntgħażlu mill-e Illum il-Kummissjoni Ewropea pproponiet li talloka EUR 13.1 biljun ta’ finanzjament tal-UE għal 276 proġett tat-trasport li ntgħażlu mill-ewwel sejħiet għall-proposti tal-Faċilità Nikkollegaw l-Ewropa (CEF). Dan l-investiment se jwassal kofinanzjament addizzjonali pubbliku u privat għal ammont totali ta’ EUR 28.8 biljun. Flimkien mal-Fond Ewropew għal Investimenti Strateġiċi (FEIS) tal-ġejjieni, il-Faċilità Nikkollegaw l-Ewropa se jkollha rwol ewlieni x’taqdi sabiex tagħmel tajjeb għal-lakuna ta’ investiment fl-Ewropa, li hija prijorità ewlenija tal-Kummissjoni. Apparti t-trasport, anke l-ekonomija Ewropea inġenerali se tibbenefika, peress li se jinħolqu kundizzjonijiet iktar favorevoli għat-tkabbir u għall-impjiegi. Il-Kummissarju tal-UE għat-trasport Violeta Bulc qalet, "Illum, kuntenta ħafna li qiegħda nipproponi l-ikbar pjan ta’ investiment li qatt sar mill-UE fil-qasam tat-trasport. Il-proġetti li għażilna se jaqdu liċ-ċittadini u lin-negozji bl-istess mod, billi se jwasslu titjib fl-infrastruttura u se jneħħu x-xkiel eżistenti. Dawn se jippromwovu wkoll soluzzjonijiet ta’ mobbiltà sostenibbli u innovattivi. Dan l-investiment mingħajr preċedent jirrappreżenta kontribuzzjoni ewlenija għall-aġenda tal-Kummissjoni għat-tkabbir u għall-ħolqien tal-impjiegi. L-implimentazzjoni tan-netwerk tat-trasport trans-Ewropew tista’ toħloq sa għaxar miljun impjieg u żżid il-PDG Ewropew b’1.8 % sal-2030”. Il-proġetti li ntgħażlu huma primarjament marbuta mal-qofol tan-netwerk tat-trasport trans-Ewropew. Fost il-benefiċjarji hemm inizjattivi ewlenin bħal-linja tal-ferrovija Rail Baltica, il-Mina tal-Bażi ta’ Brennero, il-mogħdija navigabbli ta’ Seine-Escaut, jew il-Pont ta’ Caland pont jew il-Konnessjoni Fissa tal-Assi ta’ Fehmarn. Inizjattivi oħra fuq skala żgħira jinkludu proġetti transfruntiera bejn Groningen u Bremen, il-linja tal-ferrovija Iron Rhine, il-pjanijiet ta’ użu tal-LNG jew proġetti li jtejbu n-navigabbiltà tad-Danubju. Intbagħtu iktar minn 700 proposta tal-Faċilità Nikkollegaw l-Ewropa, li ġiet imnedija f’Settembru tal-2014, liema talbiet kienu jammontaw għal tliet darbiet iktar mill-fondi disponibbli. Dan ippermetta lill-Kummissjoni tagħżel dawk il-proġetti bl-ogħla valur miżjud Ewropew, filwaqt li tiġi ggarantita distribuzzjoni bbilanċjata ġeografikament bejn il-modi differenti tat-trasport. B’mod partikolari, kważi EUR 4.8 biljun ġew allokati għall-Istati Membri li huma eliġibbli għall-Fondi ta’ Koeżjoni. Ġiet evalwata wkoll il-kontribuzzjoni għal azzjonijiet oħra ta’ prijorità tal-Kummissjoni, bħal pereżempju l-Unjoni tal-Enerġija jew is-Suq Uniku Diġitali. Il-kontribuzzjoni finanzjarja tal-UE ssir f’forma ta’ għotjiet li jikkofinanzjaw bejn 20 % u 85 % ta’ proġett partikolari, skont it-tip ta’ proġett. Il-passi li jmiss Issa d-deċiżjoni proposta ta’ finanzjament trid tiġi adottata formalment mill-Kumitat tal-Faċilità Nikkollegaw l-Ewropa, li ser jiltaqa’ fl-10 ta’ Lulju 2015. Il-ftehimiet ta’ għotjiet individwali mbagħad jiġu ppreparati mill-Aġenzija Eżekuttiva għall-Innovazzjoni u n-Netwerks (INEA) u jiġu ffirmati mal-benefiċjarji tal-proġetti fit-tieni nofs tal-2015. L-Isfond Bil-Faċilità Nikkollegaw l-Ewropa (CEF), EUR 24.05 biljun ser ikunu disponibbli mill-baġit tal-UE għall-perjodu mill-2014 sal-2020 sabiex jiġu kkofinanzjati proġetti TEN-T fl-Istati Membri tal-UE. Minn dan l-ammont, EUR 11.305 biljun ser ikunu disponibbli biss għal proġetti fl-Istati Membri li huma eliġibbli għall-Fond ta’ Koeżjoni. L-investimenti huma pprogrammati permezz ta’ programmi ta’ ħidma annwali u multiannwali, li jispeċifikaw is-sensiela ta’ prijoritajiet u l-ammont totali ta’ appoġġ finanzjarju li jrid jiġi allokat għal kull waħda minn dawn il-prijoritajiet f’sena partikolari. L-2014 kienet l-ewwel sena ta’ programmazzjoni tal-Faċilità Nikkollegaw l-Ewropa. Għal aktar tagħrif Il-lista ta’ proġetti proposti għal finanzjament (I, II) Il-Faċilità Nikkollegaw l-Ewropa (is-sit web ta’ DĠ MOVE) INEA L-istudju Fraunhofer dwar il-kost ta’ nuqqas ta’ tlestija tat-TEN-T